als_Latn dik_Latn sag_Latn
Kruzeiro kampion, Fluminense dhe Vasko de Gama bien në të dytën mes lotëve dhe grushteve në tribuna. Botërori po afron dhe siguria në stadiume është alarmuese
Futbolli i “sambës” në ritme “të zymta”, me 2 nga 4 klubet e mëdha të qytetit të Sao Paolos që përfundojnë në Kategorinë e Dytë, skena lufte në një stadium ku s’ka qoftë edhe një polic, sepse siguria brenda impiantit i ishte besuar rojeve private të paguar nga ekipi vendës. Një e diel e zezë për futbollin brazilian, kapitulli i fundit i një kampionati të karakterizuar në fushë nga dominimi absolute i Kruzeiros së Belo Horizontes, i diplomuar kampion katër javë përpara përfundimit, nga “flopi” gati total i skuadrave të mëdha të Sao Paolos dhe Rios, apo edhe nga protesta e futbollistëve të grumbulluar në lëvizjen “Bom Senso”, sensi i mirë që i mungon shumë vendit që do të presë pas gjashtë muajsh Botërorin.
Ndodh gjithçka - Java e 38-të e kampionatit të quajtur “Brasilerao” shënohet nga një seri kombinimesh të mundshme që mund t’i interesonin skuadrave që luftonin për pjesëmarrjen në Kupën Libertadores dhe të atyre që ishin në garë për të mos rënë në kategori. Vasko da Gama ka luajtur keq gjatë gjithë kampionatit dhe kishte mbërritur në “xhiron” e fundit me ankthin e rënies. Fluminense, kampione në fuqi, ka humbur shumë pikë mbi të gjitha në fazën e dytë dhe ka vuajtur mungesën e tre të grumbulluarve nga “Seleçao” e Felipe Skolarit (në Brazil kampionati nuk ndalet kur ka data të FIFA-s) dhe më pas nga dëmtimi i futbollistit të saj më të çmuar, sulmuesi Fred që mbërriti në kampionat me bateritë e konsumuara pas suksesit përkrah Nejmarit në Kupën e Konfederatave. Nuk shërbeu për asgjë suksesi në fushën e Bahias, në Salvador, duke parë se kundërshtari direkt, Koritiba, arrinte që të siguronte shpëtimin duke fituar ndaj Sao Paolos. Vasko, ndërkaq, luante ndaj Atletiko Paranense në Joinvill, në shtetin Parana. Furakao, ashtu siç thërritet, ishte zbulimi i vitit 2013, duke mbërritur në finalen e Kupës së Brazilit, të humbur ndaj Flamengos dhe duke luftuar shpesh dhe gjithmonë për një vend në Libertadores. Në mes të pjesës së parë, ndeshja u ndërpre për shkak të dhunës mes tifozerive rivale në shkallët e stadiumit. Më shumë se dhjetë minuta sherr me ultras që binin nga parvazet. Brenda stadiumit nuk kishte as edhe një polic sepse për kontratë, siguria brenda impiantit i ishte dhënë një firme private e cila ishte kontaktuar nga Atletiko Paranense. Por, rojet e sigurisë nuk dalluan se s’kishte asnjë tip ndarje mes dy tifozerive dhe në debatin e parë shpërtheu grindja. Skena që nuk i sheh as në filmat më të tmerrshëm “horror”: grushte, leva, gjakosje e policë që futen me vonesë dhe gjuajnë me tymues. Një helikopter zbret në fushë, ndërsa ambulanca shoqëron katër persona për në spital në gjendje të rëndë. Magjistratura dhe drejtësia sportive ka hapur një hetim, pasi të dy ekipet janë “përsëritëse” dhe gjatë sezonit kishin shkaktuar probleme të tjera me tifozeritë e tyre ultrase. Ndeshja ka rinisur pas gjysmë ore, “Furakao” fitoi 5-1, duke siguruar një vend në Kupën Libertadores, ndërsa Vasko përfundoi, edhe njëherë në Kategorinë e Dytë.
Yjet - Botagofo e Sedorfit, ndërkaq, ka fituar duke kapur vendin e katërt i vlefshëm për Champions Continental, por duhet të presë rezultatin e kthimit të Kupës Amerikano-Jugore mes argjentinasve të Lanusit dhe skuadrës pauliste të Ponte Pretas; nëse këta të fundit do të fitojnë kompeticionin, do të kenë të drejtë për një vend në “Libertadores 2014”, duke i marrë pikërisht vendin ekipit bardhezi dhe Sedorfit, që pardje doli nga fusha mes duartrokitjeve të tifozerisë. Një fat i njëjtë për Ronaldinjon, i kthyer në fushë me Atletiko Mineiron pas tre muajsh jashtë për shkak dëmtimi; ka shënuar një dopietë dhe përgatitet për Botërorin për Klube, që duhet luajtur në Marok javën e ardhshme, duke menduar për finalen, në letër shumë e vështirë për brazilianët, duke qenë se finalisti do të jetë 99% Bajerni i Mynihut.
Kthehet Palmeiras – Nëse në Rio de Zhaneiro buzëqesh vetëm Flamengo dhe ndoshta (nëse Ponte Preta e lejon) Botafogo, “Sao Paolo 2013” do të kujtohet si një vit i dobët. Skuadrat Sao Paolo, Korinthias dhe Santos nuk arrijnë asnjë objektiv sezonal, ndërsa në festë Palmeiras, që kthehet në kategorinë elitare pas një viti në “purgatorin” e të Dytës.
2014 duket se do të jetë një tjetër vit i ndërlikuar për futbollin brazilian, me Botërorin në shtëpi, kalendari i ndeshjeve mes kampionateve shtetërore, kupave ndërkombëtare dhe “Brasileraos”. Një ngjeshje impenjimesh, ndërsa futbollistët kanë protestuar për të pasur lehtësira, por pa u pranuar kërkesa e tyre. Ndërsa vendi përgatitet për Kupën, përleshjet mes tifozëve në Joinvill kanë ngritur alarm për sigurinë: s’duhet prishur festa e miliona të apasionuarve për budallallëqe të tilla.
als_Latn als_Latn als_Latn als_Latn als_Latn als_Latn